ועדת העבודה, הרווחה והבריאות, כנסת 17, פרוטוקול מספר 34, 2006-07-03 10:00

משה שרוני: שלום לכולם.

משה שרוני: אנחנו דנים בהחלת דין רציפות על הצעת חוק עבודת נשים.

משה שרוני: הממשלה הסכימה אתך, ואתה לא יודע למה.

דוד טל: בתנאים מסוימים.

משה שרוני: הממשלה הודיעה כי היא מסכימה להחלת דין רציפות על הצעת חוק עבודת נשים (תיקון מס' 33) (היעדרות מעבודה של אם מאמצת), התשס"ה-2005, בכפוף לתיאום המשך הליכי החקיקה עם משרד התמ"ת.

דוד טל: אדוני היושב-ראש, הצעת החוק הזאת באה להתאים ככל האפשר את הזכויות של אם ביולוגית לאלו של אם מאמצת.

דוד טל: בחוקים עד היום, אם מאמצת זוכה לחופשת אימוץ, לזכות להיעדר, להפרשת קופות גמל ולהגבלות פיטורין במהלך חופשת האימוץ.

דוד טל: אני בא להציע לאפשר לאם המאמצת להיעדר מהעבודה מתום חופשת הלידה עד תום ארבעה חודשים, למשך שעה אחת ביום.

דוד טל: זה מקובל היום לאם ביולוגית.

דוד טל: אני רוצה להשוות את זה.

דוד טל: שאלתי את היועצת המשפטית לפני הדיון – אני חושב שצריך להשתדל ככל האפשר לעשות הקבלה בין אם מאמצת לאם ביולוגית.

דוד טל: ברור שאם אם ביולוגית זוכה בזמן ההיריון לדברים מסוימים, אולי לא, אבל אפשר לבחון דברים ודרכים אחרות.

דוד טל: בכל אופן, אני מבקש שנאשר את החלת דין רציפות על הצעת החוק.

משה שרוני: מישהו מתנגד?

משה שרוני: בעד ההצעה להחיל דין רציפות – פה אחד ההצעה נתקבלה.

משה שרוני: תודה רבה.

דוד טל: אודה לך אם תלחץ את ידי כשהחוק הזה יעבור.

משה שרוני: תודה לכולכם, הישיבה נעולה.